Mike Legarth (KF), 2008-11-13:
Jeg er himmelhenrykt for, at jeg får den her lejlighed til at kippe med flaget og forklare, hvorfor vi i Det Konservative Folkeparti synes, at det vil være en god idé at gøre OL-medaljebonussen skattefri.
Vi er jo sådan skruet sammen, at når vi ser dannebrog gå til tops, får vi en klump i halsen og glæder os over, at nationen har udmærket sig ude i den store verden.
Lad mig prøve at tage det element for element.
Hvad er det for nogle atleter, vi synes skulle være omfattet af det her forslag, hvis det ellers var gået igennem, sådan som vi havde ønsket?
Vi har heldigvis i dag hørt skatteministeren fortælle om den metode, som vi nu håber det lykkes kulturministeren at føre igennem, sådan at vi får belønnet medaljevinderne på en passende måde.
Men det handler altså alene om atleter, der har deltaget i De Olympiske Lege, som afholdes hvert fjerde år, atleter, som vinder guld, sølv eller bronze, og på samme måde dem, som deltager i handicap-OL.
Så kunne man sige: Hvad med håndbold-VM og -EM og alle mulige andre sportsgrene?
Jamen det her forslag er altså afgrænset til kun at være gældende for De Olympiske Lege, som vi synes er en helt unik og helt særlig sportsbegivenhed, og det drejer sig om en hæderspris, der udbetales af Team Danmark.
Og hvorfor skal medaljebonus for andre mesterskaber så ikke være omfattet?
Det er, fordi De Olympiske Lege og handicap-OL som nævnt er helt specielle og unikke sportslige begivenheder, som ikke på nogen måde kan sammenlignes med andre sportslige begivenheder.
Det er et stævne, hvor alle nationers dygtigste udpegede, som har gjort sig fortjent til at kæmpe, deltager, og stævnet omfatter alle idrætsgrene på en gang - eller stort set alle idrætsgrene.
Det er klart, at når man vinder en medalje ved OL, har man udmærket sig på en helt særlig måde i en konkurrence, der væsentligt overstiger eksempelvis Tour de France, som hr. Jesper Petersen så varmt talte for.
Hvad koster forslaget?
Nu er det jo ikke så store præmier, atleterne reelt får.
En guldmedalje giver 100.000 kr., en sølvmedalje 70.000 kr. og en bronzemedalje 35.000 kr.
Så kunne man tale om, hvordan man belønner handicap-OL-deltagere, og måske er det en passende vinkel at se på det her forslag ud fra, for der udbetaler man ikke præmien direkte til udøveren, der har vundet medaljen; der udbetaler man beløbet til forbundet, og den enkelte udøver kan så søge hos organisationen og få medaljeprisen udbetalt til faciliteter, til træningsmetoder osv., og på den måde undgår de jo skatteproblemet.
Men jeg vil bare sige, at jeg helt overordnet synes, at vi ikke bør skelne, for når vi på andre områder, eksempelvis inden for kulturens verden giver hæderspriser til forfattere eller balletdansere, jamen så har et flertal i Folketinget jo medvirket til, at det er skattefrit, og vi har svært ved at se, hvorfor en OL-medalje ikke skulle være lige så god som en hæderspris til en forfatter eller en balletdanser eller anden form for kunstner.
Årsagen til, at vi giver oplægget til den her idé, er jo, at vi gerne vil skabe motivation, ikke bare belønning, men også motivation til de her idrætsudøvere, som kæmper under så svære vilkår.
Mange lever jo nærmest på en sulteløn.
Vi har hørt andre ordførere nævne, at de er SU-modtagere.
Det er jo ikke voldsomt rige sportslige ikoner som i mange andre sportsgrene.